text
stringlengths 4
425
|
|---|
6:Ɗəf məs dəsban əŋgla na zəni, wamtə, amma ɗəf məs dəsban Əmpəs na Maŋgəlva, nan warah zeŋgille nasuwa ha faɗ də zamə. |
7:Ɗəf məzasban əŋgla na gəɓa zəni, nan məzu seɓ na Maŋgəlvayi. Asbanna dawka na Maŋgəlva ɓa, gesiŋ asbanna dawka nan ɓa. |
8:Ɗəf məzasban əŋgla na gəba zəni, ɗəf nan tay lew ara Maŋgəlva ɓa. |
9:Amma nokum na, əŋgla na gəɓa zukum aday na kikum ɓa. Munokum tatəpprəmən ma Əmpəs na Maŋgəlva, an vaski gesiŋ na Əmpəs nan tay san amakrokum, ɗəf məs dərah Əmpəs məs Krestu adapsən ɗəf ɓa, nan ɗəf nani ɓa. |
10:An Krestu tayəɗɗa wəza amakrokum, asna gəɓa zukum wamtə vi wənna mambraya, amma Əmpəs na Maŋgəlva wapsukum zeŋgille vi təstəs kənanaŋ aba Maŋgəlva. |
11:Maŋgəlva asil gənək Krestu səkəti əmta. An Əmpəs nan taya makrokum, asna wandəf gən sukum gəɓa zukum məs dəmtə də Əmpəs nani. |
12:Milmiŋgiɗwa, vi wənnəski ɗəf tay nagəɗ səm dewle nasban əŋgla na gəɓa zəm ɓa, dewle nan agraka. |
13:An kəsbanənək əŋgla na gəɓa zukum, wakəmtaŋ. Amma an kəpprəmənək ma Əmpəs na Maŋgəlva ka dəbay gən əŋgla na gəɓa zukum, asna wakəsoŋ madarokum. |
14:Məzəpprəmən ma Əmpəs na Maŋgəlva pakə, ndəɗaŋgəŋ dədakpaŋgaŋ kiritn Maŋgəlva. |
15:Vasna wən tay kədaw təŋgən wəker aba Maŋgəlva sən əmpa ɓa, vi əmpəs məs apsukuməŋ dəkpaŋgokum balemɗe nan ɓa, amma say ka kirtin akpaŋgokum. Əmpəs nan tay san adəv kum. Vi wənnəski, mənah səm sən Maŋgəlva na, Affəmə! |
16:Yaŋ Əmpəs na Maŋgəlva adawnah sən əmpəs nam na, nam kirtin Maŋgəlva mənan gesiŋ. |
17:Ya an kirtin mənan na, asna wamərah zəga an məs məzaɓan sit kirtini, zəga məs apsən Krestu wəŋ bo, wapsəmə. Vi an mərahək hara bonoy na Krestu məs azəm saha, asna wamərah haran nam səza gakdak nani. |
18:Nəɗumək wənna wəzəm saha nam adəv duniya an kakaŋkəŋka. Ya gesiŋ kaw slani wənnan də gakdak məs Maŋgəlva adaɗum narban səməŋ ɓa. |
19:Vi zəga məs Maŋgəlva agəɗ pakə, tay pay məs Maŋgəlva adarban sit kirtin də gakdaka. |
20:Maŋgəlva apanək duniya pak dəzə gəni, amma vi mambray nani ɓa. Maŋgəlva asgan adəv kita na, vi mambray net ɗiiyi. |
21:Də as pak Maŋgəlva apsənək tive sən duniya dəga gən wənna əman kiyən səka balam nawzan zəni, dəsap gən dit kirtin adəv wərah kiti də gakdaka. |
22:Məsənka, kakaŋ zlaŋ na duniya tayənɗəsa tay zəm saha va ɗak məzuwa. |
23:Duniyayi kaaka ɓa, amma də mənam kirtin əmpəs na Maŋgəlva məs wəvəl nan dabəŋ, mənam tatənɗəsa. Mamaka əŋgla kaw sam də Maŋgəlva va kirtini, amamək səza wəzzan gəɓa zamə. |
24:Wəkoh nam tay ta'a kana, amma də wəgani hara kana. Amma an mula gən zəga nan təmsa aza harami na, asna zəga məs mədaga ka mərah gənəŋka, wəɗum nawga zəga an də goŋgay ɓa. Naway dədawnah na kuzuŋ aka zəga məs adawla də haran di? |
25:Amma an mənam tatə gan mərah gən zəga nan məza mənam təmsa ulan tagay ɓa, asna mənam tatə gan də wəɓəsən. |
26:Əmpəs na Maŋgəlva tay baah səmə, vi mədakəm mənani. Məsən wəzuli sən Maŋgəlva va an də slə ɓa. Əmpəs sən kiyən tay zuli sən Maŋgəlva vimə, də ma net ɗiiyi ɓa. |
27:Maŋgəlva məzu kayan makret ɗiiyi, asənək məs əmpəs adaw kayani. Vi Əmpəs na Maŋgəlva tay zuli viyit ɗii na Maŋgəlva va an Maŋgəlva aŋgələ. |
28:Məsənka an ɗəf aŋgluwək Maŋgəlva, asna zəga məs Maŋgəlva agəɗ pak wasan zəga mogon azani, an məs Maŋgəlva aɗum sən də əŋgla nani. |
29:Daga far lahəŋki Maŋgəlva asinik ɗii nan məs awel pakə, vi dərəhaŋ gən wəkoh vana Wətəni, vi Krestu bo dəsan gən tizi abet milmiŋgiɗin diiɗa. |
30:Ɗiiyen məs Maŋgəlva aynan wənnan viyit far pak ayeke, akpaŋgetik təstəs abani atoŋgitik adəv gakdak nani. |
31:Kakaŋ na, mi dəmbər səm nawpel əmpa di? An Maŋgəlva tay də mənam na, naway nawzelem əmpa di? |
32:Dərma van aka Wətən ɓa, amma appanək amtək agəlam pakə, ya yas vaski na, apsəm na zəga pak dəndən ɓa sa? |
33:Naway nawzəm kiyit ɗiiyen Maŋgəlva awel di? Ɗəf tay ɓa, vi Maŋgəlva arbetik na, ɗii təstəssəŋ abani. |
34:Ɗəf tay naw ɓap uwiliyit ɓa. Vi Krestu amtək viti. An dəday ki askəmpa na, asilik səkəti əmta, tay tuŋgo akava dəzəŋ na Maŋgəlva, tay kaman Maŋgəlva vimə. |
35:Ya an vaski na, naway naɓap uɗakam də əŋgla na Krestu di? Bonoy sa, wən tattuwãh sa, wərma mama sa, may sa, saha sa, wən mbrayen sa, walla əmta, sa? |
36:Va wən məverin adəv ɗerewel anah na: Aka wən noki məsɓət huruɓu, ama əmta, yaŋ adawləmən va timeŋgiɗ məs adawkaŋ atəki nawtaw wəleti. |
37:Amma adəv Zəgas pak na, waməday kiyən gesiŋ də wəbaah na Krestu məs dəŋgələmə. |
38:Nəsənək gesiŋ, zəga tay nawɗakam də əŋgla nan ɓa, ko əmta, ko zeŋgille, ko maslayɗe, ko sembeɗ meɓɓet temme, ko wənziya an kakaŋka, ko wənziya an dədazani, |
39:ko, sembeɗ na disiŋ walla sembeɗ namba dəlva fuŋ, Maŋgəlva arban səmək əŋgla nan də Zezu Krestu Ɗəfdaya namə. Vi wənnani gesiŋ zəga tayaka dəlvəŋ dədawɓap uɗakam də əŋgla na Maŋgəlva ɓa. |
1:An nədawnah kakaŋkəŋ na, gesiŋgi. Na Krestu nani, tepelke nədawa ɓa. Əmpəs Salala* tay zəm məlĩ aka wəɗum na makrawa, ndəni məzaw ku abe nəwə na tepelke ɓa. |
2-3:Gərəŋ nan sawɓa, makraw tay troh troh pay pak vi wənnet milmiŋgiɗu dit əlfiŋgiɗwa. Va mbaguwi kəta na, anəŋglu Maŋgəlva dəray guwə gəni, də uɗakaw də Krestu vi wənneti. |
4:Net kpak əlfa net Israyelɗeŋ, ɗii məs Maŋgəlva aweləŋ. Maŋgəlva akpaŋgetik ka kirtini, arban sitik gakdak nani. Aynanək wənnan dənɗaŋ, apsitik ma henziŋ də wəsban Maŋgəlva an də goŋga, də mogon məs anah napsit diiɗa, |
5:ndəɗaŋgəŋ dəhiŋgiɗəm madabəŋ. Ko Krestu, səza əlfa neti. Usoko sən Maŋgəlva məs dəsan metiŋ aka zəga pakə, ha faɗə. Amin. |
6:Nənah na əpel na Maŋgəlva zəga ɗar mekeleŋgi ɓa. Amma Maŋgəlva də wel ɗii na Israyel pak ka ɗii nan ɓa. |
7:Ma əlfa na Abrahammi pak kirtin Abraham məŋ də goŋga ɓa. Maŋgəlva anah sən Abraham na: Say səza Isakki adaŋɗanən ma əlfa noko. |
8:Va wənah na, ɗii məs muwet va ɗii pak adawaŋ na, ndəɗaŋgəŋ kirtin Maŋgəlva ɓa, say məs muwet də wəpel na Maŋgəlva ndəɗaŋgəŋ adaŋɗetin ka kirtini. |
9:Va Maŋgəlva anah na: An pay va nəɗum sən agapka, anəde, wanərəhət Saratu tuwək wina. |
10:Wənnəski kaaka ɓa. Amma əŋga mula wənnet kirtit Rebekka suleŋ ɗa. Affit takay, ndəni dəhəm Isak. |
11-12:Amma məs Maŋgəlva awel na, aziw gənək aka wəɗum nani. Ndəni anah sət Rebekka na: An daya wagəɗ wəza aba an sawã. Maŋgəlva anəh wənnan na, məɓəlli uwet tagay ɓa, walla dəɗaŋ gən wəza mogoni walla mbrayen ɓa. Maŋgəlva duwel aza ula wəza net ɓa, wənnan tayərban na Maŋgəlvayi də wel də əŋgla nan katər gəni. |
13:Va məverin adəv ɗerewel məsvani: Zakubu nəŋgələ, Isuwa nəzeli! |
14:An vaski na, mbari mədawnah di? Ya an məs dəslə ɓay Maŋgəlva adaɗɗa sa? Tay vas ɓa! |
15:Apsən Moyis na: Wanəwəl saha aka ɗəf məs duwəl səsahən, wa nəmba ɗəf məzu mba'ən. |
16:Vasna wənnan pak tay vi əŋgla na ɗəf ɓa, walla aka gurom na ɗəf ɓa, say də ula saha na Maŋgəlva kaaka'ə. |
17:Maŋgəlva anah sənək məlĩ Firawna adəv ɗerewel məsvan na: Nəɗikuk məlĩya vi wən taka kaaka'ə, vi nərban gən sembe na məlĩ naw akoko, vi iya naw də tray gən aka dəlva fuŋ pakə. |
18:Va wənah na, vaski Maŋgəlva adawla saha aka ɗəffan aŋgələ, vaski adaɗɗa ɗəf maɓɓan kiyən ɓəllə. |
19:Kuzuŋ akənah suwənna: Ya an vaski na, vi mi Maŋgəlva adawnah səm na kəray gənənka di? Naway naɓap ətak an aŋgəl di? |
20:Midi haya! Mədəŋga mənan məbay gən ma də Maŋgəlva di? Ya zəga məɗɗan wanah sən ɗəf məs dəɗɗa na: Vi mi kəɗu vaŋ di sa? |
21:Mərkaŋ tat də sembe aka dələv narka ɓa sa? Də dələv məs takaŋka wa təɓap wərka mesteɓeɗ sula, aŋka mesteɓe na sləma, aŋ tamə ɗarə. |
22:Vaski kan va wəza na Maŋgəlva asani. Azet ɗii meɓɓet na, aŋgəl ərban əda gədəv nan də sembe nani. Aslək dəzaŋ gəni, amma aɓəs sitike də əŋgla nan diiɗa. |
23:Azet ɗii meɓɓet bo, aŋgələk ərban gakdak nan diiɗa, awlak səsahti, azaɓan sitik daga far laŋka vi dərəhən gən gakdak nani. |
24:Anamiyi ayə, suweleŋgit Yahudiyenɗe kaaka ɓa, amma gəm suweleŋgit ɗii məs Yahudiyenɗeŋ ɓa pakə. |
25:Va Oze anah adəv ɗerewel məsvan na: Ɗiiyen məs dəsoŋ ɗii nawəŋ lahəŋ ɓa, wanəkpaŋget ka ɗii nawa. Ɗii məs nəŋgliw lahəŋ ɓa, nəkpaŋgetik ka ɗii məs nəŋgələ. |
26:Akəti məs mənah lahəŋ na: Ɗii naw kənanaŋ ɓa. Adakki mənah sit na: Kirtin Maŋgəlva madaran kənanaŋ. |
27:Məs kleŋ Ezay bo apelik aka wənnet Israyelɗe. Amna: Ko an Israyelɗe anzləraŋgək va hoyoŋko aməlpa, ɗii məs nawkohoŋ suweleŋgit asoŋ na diiɗa ɓa. |
28:Ɗəfdaya wagrak an aɗum səka dəlva, wagrak go'u. |
29:Va Ezay anah laŋka amna: Va Ɗəfdaya məs dəsan məlĩ aka zəga pakə, dəpəl səm zemvəm kəta ɓana, məkpaŋgək va Sodoma, kəta waməslə, də Gomorra. |
30:Mbar mədawnah kakaŋ kandi? Ɗiiyen Yahudiyenɗeŋ ɓa, dəkayaŋ tive nasuwa təstəs aba Maŋgəlva ɓa, də as pak arəhənək əsuwa təstəs abani, Maŋgəlva aɗiyik ka ɗii təstəssə, vi atafən Krestu. |
31:Israyelɗe agayaŋgək əsban ma henziŋ, vi dəsoŋ gən təstəs aba Maŋgəlva, amma dərəhən ɓa. |
32:Vi midi? Vi agayaŋgək əɗɗa mogon sən Maŋgəlva də wəza neti. Məza də ətaf ɓa. Ndəni amgbayaŋ aza gərəm məs adawyaŋ na, gərəm namgbaya. |
33:Va məver wənnan lahəŋ na: A Siyonayi nədawɗi gərəm namgbay git ɗiiyi, də məlɓe nazlbeti. Amma ko naway dətafa kita armana ɓa. |
1:Əntə Pol, məgəɗ wəza na Maŋgəlva, masləŋ na Zezu Krestu. Məpsumi tive, ka nəkegin ɗiiyen məs Maŋgəlva aweliŋ aka wətafa, də wərban sit wən an gesiŋ ndəni sədəv wənna Maŋgəlva. |
2:Vi dəsaŋ gən də wəɗum na, zeŋgille nasuwa ha faɗə, an məs Maŋgəlva məza awa tepelke ɓa aɗiyə, daga məɓəlli wəɗɗa zigeɗ tagay ɓa. |
3:Amma arbanək wəpel nan suwa adəv pay məs dəslə də wərban wənnani. Maŋgəlva məzukoh gəm dəpsu tive də wəɗi su wənnani ndəni nədaw pel wənnani. |
4:Suki nədawver letərəŋka Titus, wətu an gesiŋ gesiŋ də wətafa. Maŋgəlva Affən, də Zezu Krestu məzukoh gəmə dəpsukun mbəlembəle də zamə. |
5:An nəppok sən a Kereta na, vi kəzaɓan gən wən məs dəpələ, va nəɗɗisuk wənnani, aɗi ɗii gugiriɗ net kretiyenɗe awalaŋ gəla pakə. Aɗumon an məs nərbə suko: |
6:Daya net kretiyenɗe, say dəsan ɗəf məs tay də wən akan ɓa, dət guluk taka, an kirin tahəŋ, dəsoŋ məzutafaŋ, adosoŋ məɓoŋgit ɓa də wədaw mbrayen ɓa, məza apprəmaŋ ɓaɓa. |
7:Məzutaɗa net kretiyenɗe, dəsan ɗəf məza də wən akan ɓa, vi ndəni məzuzaɓan wənna Maŋgəlva, məza adaw san ɗəf məzu kaɓ ɓa, məs adawda gədəv ɗar ɗar ɓa, adawsan məs mbazla adawbay ɓa, ɗəf məzəw gay dit ɗii ɓa, ɗəf məza awsim riba mbrayen ɓa. |
8:Amma dəsan ɗəf mətaf melekeɗ annanda, ɗəf məŋgəl mogoni, ɗəf məs maɗulani, ɗəf təstəs, ɗəf məs makran barə, məzərma zən sədəv mambraya. |
9:Ɗəf məzərma wənna Maŋgəlva an məs asənə, vi dəsan gən ɗəf məs dəsən wəpel wənna Maŋgəlva, sit ɗiiyi də goŋga va an məs mərbani, də wəhãye məzu bayaŋ ma. |
10:Vi ɗii tahəŋ diiɗa vadaysa net bo suwalaŋgi Yahudiyenɗe məs dətubiyaŋ, məɓoŋtiŋ məzu mbəɗetin ɗiiyəŋ də wən ɗar mekeleŋ. |
11:Asuk meti, tahəŋ wəray gitin ɗii də gəla net pakə, tahəŋ wərbaŋ wən sit ɗii məza tay mogon ɓa, vi karəh riba mbrayen. |
12:Ɗəf taka səmbeti, məs kleŋ neti amna: Ɗii na Kereta məs tepelkeɗiŋ faɗə, zigeɗ mamayeɗ mbreyittiŋ, zigeɗ ɗəɗerɗe məzə aɗumoŋ aka wəzəm kaaka'ə. |
13:Ya saydawa nan gesiŋgi. Vi vaski ahayẽt də sembe, vi dəsoŋ gən də wətaf an təstəssə, |
14:məza məɗumoŋ aka mamba net Yahudiyenɗe ɓa, dit ma henziŋɗe net ɗii məs na ɓoŋgitin ɗii səka goŋga ɓa. |
15:Zəga pak mogoni, azet ɗii məs də makret barə, amma azet ɗii mbreyiti dit ɗii məs dətafaŋ ɓa. Zəga pak taya zet salala ɓa. Vi maɗuleti də kpukpum na makreti arayka. |
16:Tahəŋ wəɗɗaŋ saydawa na asənənək Maŋgəlva, amma wəza net tayərban na, azlabaŋgək səzani, daryawɗeŋ məɓoŋgitiŋ, dəgapaŋ naɗɗaŋ wəza mogon ko taka ɓa. |
1:Amma noko apel an məs dəslə də wəsən an təstəssə, |
2:vaski bo mezeɗi dəziyən ziti, də ɓatɓatə, də waɓe'eŋ də wərma zit sədəv mambraya, dəsoŋ ɓəlɓəl də wətafa də wəŋgla də wəɓəsən. |
3:Vaski bo anah sit məduwileɗi dədawaŋ va an dəslə dənɗaŋ mogoni məza məs tepelkeɗ ɓa, məza balemɗe na mbazla ɓa, dəsoŋ məsənaŋ mogoni. |
4:Dərbanən sitin gil en kirni wənna wəŋgliw zilŋgiti dit kirtiti. |
5:Dəsoŋ gən də maɗuleti, də wərma ziti, məɗɗaŋ wəza eŋgil enet da, mogoni, məpprəmən met zilŋgiti, vi adaw wəpel mbrayen aka wənna Maŋgəlva ɓa. |
6:Vaski anah sit gewleɗi dəsoŋ gən də maɗuleti. |
7:Nok bo atak zuk səza wəza mambray pakə, vi kəsok gən va ɗəf narban wəza mogoni, asok də goŋga aza zəga narba noko, asok ɓatɓat də wəsən noko. |
8:Aɗi wəpel an təstəssə, an məs ɗii azelenən na ɓa, vi məzuzeleŋ nok wil dədenən gəni, vi arəhaŋ na wənnawpel mbrayen akam ɓa. |
9:Aɗi wənnan sit balemɗe dəpprəmən met ɗii neti, dəsoŋ də wəsa' wənnet aza zəga pakə adaw ɓoŋgoŋ sitin ɓa. |
10:Adaw halaŋ sitin ɓa, amma dərbanən zit na məɗɗaŋ mogonəŋ də wəga zit təstəssə, də ɗiiyən gən ki zəga narba pak na, Maŋgəlvayi məzukoh gəmə. |
11:Yaŋ Maŋgəlva akos ki mbəlembəle nani, vi kawkoh git ɗii pakə. |
12:Yaŋkan adarban səm va mədawtak zəm aza mambray də wəsim zigeɗ naka dəlvəŋka, məsam gən də maɗula, də təstəssə də geslne nə Maŋgəlva adəv wənziya egge an kakaŋka. |
13:Mənam tatə ga an mədaɗum akani, tay də nenek akan də wərban akdak na, Maŋgəlva metiŋgini, də məzukohgəm Zezu kertu. |
14:Nan apanək kiyən vimə, vi kamam səka mambray nam pakə, də wəɗɗəm ɗii nan məs akpaŋget salala*, tay də kotorok na wəza mogoni. |
15:Wən aski kan kədarbani, asəɓsiti, ahayẽti də sembe nok grakə. Kədapan ɗəf səmbet wəzelok ɓa. |
1:Aɗumon siti dəpprəmən gən met məlĩyeŋge dit ɗii məs də sembe na dəlva, say dəɓeŋ sitin gəni, də zaɓanən zit naɗɗa wəza mogon ko awandi pakə. |
2:Adawpeleŋ mbrayen aka ko naway di ɓa, adawgayaŋ ɓa, dəsoŋ də maɗulet zayə, dərbanən sitin gin ɗii wənna ɓe sit ɗii an mogoni. |
3:Vi nam bo lahəŋ na mənam tat zigeɗ dəɗerɗe, mawɓe' sit ɗii ɓa, məray gənən wənna, balemɗe na wəsim zəga temtem mənani, an naneken zə ɗəffa, məs darawɗe mənani məsimeŋ zəga mənani, tahəŋ wəzelmə, mənam tatə zeleti. |
4:Amma Maŋgəlva məzukohgəmə, arbanək mogon nan də wəŋgla nan azet ɗiiyi. |